Eksamen KRIM4101, høst 2025
Oppgavetekst: Bruk begrepspar eller teoritradisjoner fra forelesninger til å gi en
oversikt og kritisk diskusjon av fellespensum. Gjennomgangen kan være selektiv
(ikke alt må med), men besvarelsen skal inkludere en rekke forskjellige diskusjoner,
teoritradisjoner og tema fra fellespensum.
• Eksempler på begrepspar: aktør – struktur, mikro – makro, kvalitativ –
kvantitativ, konflikt – konsensus, konstruktivisme – realisme og økonomi –
kultur.
• Eksempler på teoritradisjoner: symbolsk interaksjonisme, funksjonalisme,
konfliktperspektiv, rasjonell handlingsteori og poststrukturalisme.

Sensorveiledning 
Oppgaven inviterer til stor selvstendighet når det gjelder valg av begrepspar og teoritradisjoner, samt valg av tekster fra fellespensum disse diskuteres opp mot. Det forventes at begrepspar og teoritradisjoner brukes aktivt – og at det brukes mange tekster fra pensum. God oversikt over og bruk av bredden i fellespensum skal belønnes, men dybdekunnskap og forståelse er viktigere enn å ramse opp mange tekster mer overfladisk. Valg av begrepspar og teorier og valg av pensumtekster er ikke avgjørende for karakter og det viktigste er hvordan dette gjøres. Det forventes likevel en viss bredde i gjennomgang av pensum og at flere perspektiver er representert. Originale valg skal belønnes (litteratur som færre studenter nevner). Det er tillatt å bruke tekster utenfor pensum, f. eks. for å forklare begrepspar og teoritradisjoner, men dette er ikke nødvendig dersom disse blir forklart på en adekvat måte uten slike referanser. 
Alt av originale skrivegrep, fortolkninger eller teoretiske grep innenfor rammene av oppgaveteksten skal belønnes. Det viktigste er en gjennomgripende forståelse av den vitenskapteoretiske bakgrunnen for begrepspar og teoritradisjoner og hvordan disse kommer til uttrykk i kriminologiske teorier og diskusjoner. Drøfting og vilje til en argumentere for forskjellige perspektiver er bra. Begrepspar og teoritradisjoner er primært gjennomgått og jobbet med på forelesninger så studenter som ikke har fulgt disse kan få problemer (men de ligger også i PowerPoints i Canvas). Det skal ikke tas hensyn til dette ettersom studentene har fått flere beskjeder om at det å følge forelesninger er avgjørende for eksamen på dette kurset.    


